CELEX: 62011CN0520
Language: lv
Date: 2011-10-11 00:00:00
Title: Lieta C-520/11: Prasība, kas celta 2011. gada 11. oktobrī — Eiropas Komisija/Francijas Republika

10.12.2011   
            
            
               LV
            
            
               Eiropas Savienības Oficiālais Vēstnesis
            
            
               C 362/15
            
         Prasība, kas celta 2011. gada 11. oktobrī — Eiropas Komisija/Francijas Republika
   (Lieta C-520/11)
   2011/C 362/22
   Tiesvedības valoda — franču
   
      Lietas dalībnieki
   
   
      Prasītāja: Eiropas Komisija (pārstāvji — F. Jimeno Fernández un D. Bianchi)
   
      Atbildētāja: Francijas Republika
   
      Prasītājas prasījumi
   
   Eiropas Komisija lūdz Tiesu:
   
               —
            
            
               atzīt, ka, neizpildot Komisijas Lēmumu 2009/726/EK par pagaidu aizsardzības pasākumiem, ko veikusi Francija, lai neļautu tās teritorijā ievest pienu un piena produktus no saimniecībām, kurās apstiprināts klasiskās skrepi slimības gadījums, Francijas Republika nav izpildījusi LES 4. panta 3. punktā un LESD 288. pantā paredzētos pienākumus;
            
         
               —
            
            
               piespriest Francijas Republikai atlīdzināt tiesāšanās izdevumus.
            
         
      Pamati un galvenie argumenti
   
   2009. gada 25. februārī Francija, ņemot vērā transmisīvo sūkļveida encefalopātiju, pieņēma noteikumus par aizliegumu Francijas teritorijā ievest lietošanai pārtikā paredzētu pienu, piena produktus un produktus, kas satur aitu un kazu pienu.
   Komisija vērsās Pārtikas aprites un dzīvnieku veselības pastāvīgajā komitejā ar mērķi pagarināt, grozīt vai atcelt iepriekš minētos valsts pagaidu aizsardzības pasākumus.
   Pamatojoties uz pieejamiem zinātniskiem atzinumiem, kā arī konsultējusies ar Pārtikas aprites un dzīvnieku veselības pastāvīgo komiteju, Komisija 2009. gada 24. septembrī uzskatīja, ka Francijas veiktie pagaidu aizsardzības pasākumi pārsniedzot to, kas ir nepieciešams, lai novērstu būtisku cilvēku veselības apdraudējumu, pat saskaņā ar piesardzības principu, un, pamatojoties uz Regulas Nr. 178/2002 (1) 54. panta 2. punktu, pieņēma Lēmumu 2009/726/EK (2), pieprasot Francijai apturēt minēto pasākumu piemērošanu.
   Francijas Republika cēla prasību par šī lēmuma atcelšanu. Taču tā nebija prasījusi tā piemērošanas apturēšanu.
   Komisija uzskata, ka Francijas Republika, neizpildīdama iepriekš minēto lēmumu, nav izpildījusi LES 4. panta 3. punktā un LESD 288. pantā paredzētos pienākumus.
   Pirmkārt, saskaņā ar LES 4. panta 3. punktu dalībvalstis veic visus vajadzīgos vispārējos un īpašos pasākumus, lai nodrošinātu to pienākumu izpildi, kas izriet no Līgumiem vai Savienības iestāžu aktiem.
   Otrkārt, LESD 288. pantā ir noteikts, ka lēmums visās tā daļās ir saistošs tiem, kam šis lēmums ir adresēts, lai nodrošinātu pilnīgu lēmuma iedarbību.
   Visbeidzot, tā kā Francijas Republikas celtajai prasībai atcelt Lēmumu 2009/726/EK nav apturošas iedarbības un Francijas Republika nav prasījusi tā piemērošanas apturēšanu, apstrīdētā lēmuma piemērošana nav tikusi apturēta.
   
      (1)  Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1. lpp.).
   
      (2)  Komisijas 2009. gada 24. septembra Lēmums par pagaidu aizsardzības pasākumiem, ko veikusi Francija, lai neļautu tās teritorijā ievest pienu un piena produktus no saimniecībām, kurās apstiprināts klasiskās skrepi slimības gadījums (OV L 258, 27. lpp.).